Εντείνονται οι Ισραηλινοί βομβαρδισμοί στο Λίβανο
ενώ η Κ. Ράις εξετάζει νέα επίσκεψη στη Μέση Ανατολή
Το Ισραήλ αποφάσισε να αυξήσει τις αεροεπιδρομές του στο νότιο Λίβανο και να καλέσει μέχρι και 30 χιλιάδες εφέδρους σε περίπτωση που ενταθούν οι εχθροπραξίες. Σε έκτακτη συνεδρίαση, τη Πέμπτη, Ισραηλινοί αξιωματούχοι ενέκριναν εντατικοποίηση των βομβαρδισμών κατά της Χεζμπολά, αλλά αποφάσισαν να μην διευρύνουν τις επιχειρήσεις των χερσαίων δυνάμεων. Ο ισραηλινός υπουργός Άμυνας, Αμίρ Περέτζ, δήλωσε ότι το Ισραήλ προετοιμάζεται για κάθε ενδεχόμενο και τόνισε ότι δεν θα επιτραπεί στην Χεζμπολλάχ να παραμείνει στις παραμεθόριες περιοχές ή να συνεχίσει να αποτελεί απειλή για το Ισραήλ. Στο Λίβανο, ο υπουργός υγείας δήλωσε ότι μέχρι και 600 Λιβανέζοι έχουν μέχρι στιγμής χάσει τη ζωή τους από τότε που άρχισαν οι εχθροπραξίες. Τη Πέμπτη τουλάχιστον 3 Λιβανέζοι σκοτώθηκαν από Ισραηλινούς βομβαρδισμούς. Επίσης η Χεζμπολά επιτέθηκε με ρουκέτες κατά του βορείου Ισραήλ, πλήττοντας ορισμένα κτήρια. Στο μεταξύ, η Αμερικανίδα υπουργός εξωτερικών, Κοντολίζα Ράις, εξετάζει την πιθανότητα επιστροφή της στη Μέση Ανατολή με στόχο την διευθέτηση εκεχειρίας μεταξύ Ισραήλ και Χεζμπολά. Ο εκπρόσωπος του Στέητ Ντηπάρτμεντ, Τόμ Κέισυ, δήλωσε ότι η κ. Ράις θα αποφασίσει για το αν θα επιστρέψει στη Μέση Ανατολή λίγο πριν την αναχώρηση της σήμερα απ’ τη Μαλαισία. Ο κ. Κέισυ επεσήμανε ότι η κ. Ράις θα μεταβεί στη Μέση Ανατολή αν αιστανθεί ότι η παρουσία της εκεί θα μπορούσε να συντελέσει στον τερματισμό των εχθροπραξιών. Στη Νέα Υόρκη, σχέδιο ανακοινωθέντος του Συμβουλίου Ασφάλειας εκφράζει έντονη λύπη για τους θανάτους 4 παρατηρητών του διεθνούς οργανισμού από Ισραηλινό βομβαρδισμό στο Λίβανο, αλλά μετά από την επιμονή της Ουάσιγκτον, το προτεινόμενο απ’ την Κίνα σχέδιο δεν καταδικάζει ξεκάθαρα το Ισραήλ για την επίθεση. Επίσης την Πέμπτη το Στέητ Ντηπάρτμεντ, διέταξε την απομάκρυνση απ’ το Λίβανο όλων των μη απολύτων απαραίτητων υπαλλήλων της Αμερικανικής πρεσβείας και των οικογενειών τους. Εξάλλου, η Ιταλία δήλωσε ότι το Ισραήλ δεν ανταποκρίθηκε στη διεθνή έκκληση για περιορισμό των πολεμικών του επιχειρήσεων, που διατυπώθηκε την Τετάρτη κατά τη διεθνή διάσκεψη στη Ρώμη για το θέμα του Λιβάνου. Σε δηλώσεις του την Πέμπτη στη Ρώμη, ο υπουργός Εξωτερικών της Ιταλίας, Μάσσιμο ντ’ Αλέμα, γνωστοποίησε ότι θα μεταβεί την Κυριακή στο Ισραήλ για συνομιλίες με στόχο την κατάπαυση του πυρός. Ο πρωθυπουργός της Ιταλίας, Ρομάνο Πρόντι, επέκρινε και εκείνος το Ισραήλ, λέγοντας ότι δεν πρέπει να ερμηνεύει την αποτυχία της διάσκεψης για την απαίτηση άμεσης κατάπαυσης του πυρός, σαν άδεια για την διενέργεια και νέων επιθέσεων κατά του Λιβάνου. Αλλά και η Γαλλία εξέφρασε απογοήτευση που οι αξιωματούχοι που συναντήθηκαν στη Ρώμη δεν απαίτησαν άμεση εκεχειρία. Η Γαλλία πιέζει τα ΗΕ να εκδώσουν ψήφισμα για άμεση εκεχειρία. Πολλές Ευρωπαϊκές κυβερνήσεις ζήτησαν τον άμεσο τερματισμό των εχθροπραξιών στο Λίβανο, αλλά οι ΗΠΑ αντιτίθενται σε κατάπαυση του πυρός. Σε δηλώσεις του εδώ στη Ουάσινγκτον, ο κ. Μπούς επεσήμανε ότι η διπλωματία πρέπει να λάβει υπόψη τις ρίζες της παρούσας κρίσης, που είναι οι τρομοκρατικές δραστηριότητες και τόνισε ότι στόχος των ΗΠΑ είναι να μην επιβραβευθούν οι τρομοκράτες.